b'\n_START_ARTICLE_\nMaalot-Tarxiha\n_START_SECTION_\nTarxiha\n_START_PARAGRAPH_\nTarxiha exist\xc3\xad amb el nom de Haki durant l\'\xc3\xa8poca cananea (3r-2n mil\xc2\xb7lenni aC). A la vila s\'hi ha trobat restes d\'una tomba del segle IV aC, que contenia una creu i una pe\xc3\xa7a de vidre gravada amb una menorah. Tarxiha es menciona a l\'\xc3\xa8poca de les Croades (segles XII i XIII) com un poble abandonat. Moltes batalles entre croats cristians i musulmans van tenir lloc a la zona._NEWLINE_Durant el domini otom\xc3\xa0 i el Mandat brit\xc3\xa0nic de Palestina, el poble cresqu\xc3\xa9 fins a esdevenir un centre administratiu per a les ciutats situades entre Safed, a l\'est, i Ac\xc3\xb3, a l\'oest._NEWLINE_Durant la guerra araboisraeliana de 1948, a la vila van tenir-hi lloc diverses batalles, que acabaren amb la conquesta israeliana de Tarxiha el 29 d\'octubre de 1948, en el marc de l\'Operaci\xc3\xb3 Hiram.\n_START_SECTION_\nMaalot\n_START_PARAGRAPH_\nMaalot fou fundat el 1957 com a "ciutat a desenvolupar" per acollir immigrants romanesos, iranians i marroquins._NEWLINE_El 1963, Maalot es fusion\xc3\xa0 amb Tarxiha, que llavors era un poble m\xc3\xa9s gran, mantenint ambd\xc3\xb3s noms. Al principi, els habitants de Tarxiha esperaven que la uni\xc3\xb3 els ajudaria a aconseguir el mateix grau de serveis p\xc3\xbablics que la resta de municipis jueus, ja que els pobles de poblaci\xc3\xb3 \xc3\xa0rab hist\xc3\xb2ricament han rebut menys finan\xc3\xa7ament del govern israeli\xc3\xa0. Tanmateix, amb el pas del temps, els habitants de Tarxiha van comprovar com la part \xc3\xa0rab del municipi seguia infrafinan\xc3\xa7ada i, a m\xc3\xa9s a m\xc3\xa9s, la fusi\xc3\xb3 pr\xc3\xa0cticament impossibilitava les possibilitats de creixement del poble. Actualment, un part important dels habitants \xc3\xa0rabs demanen que tots dos nuclis de poblaci\xc3\xb3 tornin a \xc3\xa9sser independents._NEWLINE_El 15 de maig de 1974, el Front Democr\xc3\xa0tic per a l\'Alliberament de Palestina (FDAP) atac\xc3\xa0 una escola prim\xc3\xa0ria de la localitat matant 21 infants, fet que es coneix com a massacre de Maalot.\n_START_SECTION_\nDemografia\n_START_PARAGRAPH_\nSegons l\'Oficina Central d\'Estad\xc3\xadstiques d\'Israel (CBS), la poblaci\xc3\xb3 de Maalot-Tarxiha el 2001 era formada en un 79,7% per jueus i poblaci\xc3\xb3 no \xc3\xa0rab i per un 20,0% de poblaci\xc3\xb3 \xc3\xa0rab (en concret, un 8,9% de musulmans, un 9,9% de cristians i un 1,0% de drusos). Hi havia 10.100 homes i 10.100 dones._NEWLINE_Un 35,7% dels ciutadans tenia 19 o menys anys, un 15,3% entre 20 i 29, un 20,4% entre 30 i 44, un 14,6% entre 45 i 59, un 3,9% entre 60 i 64 i un 10,0% 65 o m\xc3\xa9s. La taxa de creixement era, l\'any 2001, d\'un 3,0%.\n_START_SECTION_\nIngressos\n_START_PARAGRAPH_\nSegons la CBS, l\'any 2000 hi havia 6.931 empleats i 408 aut\xc3\xb2noms a la ciutat. El sou mensual mitj\xc3\xa0 dels empleats era de 4.435 nous x\xc3\xa9quels. Els homes guanyaven un salari mensual de 5.652 nous x\xc3\xa9quels i les dones 3.073 nous x\xc3\xa9quels. Els ingressos mitjans dels aut\xc3\xb2noms eren de 6.320 nous x\xc3\xa9quels. 559 persones rebien prestaci\xc3\xb3 d\'atur i 1.785, ajuts socials.\n_START_SECTION_\nEnsenyament\n_START_PARAGRAPH_\nSegons la CBS, hi ha 11 centres educatius i 4.272 estudiants a la ciutat. Hi ha 7 escoles prim\xc3\xa0ries amb 2.000 estudiants i 7 escoles secund\xc3\xa0ries amb 2.272 estudiants. L\'any 2001, un 58,5% dels estudiants d\'\xc3\xbaltim curs de secund\xc3\xa0ria es van graduar.'